《奉寄文丞相》
宋代·蔡郁

嗟哉此纲常，一朝已散失。
臣岂无贤良，君岂有惭德。
君臣义未明，大道致闭塞。
谁实笃忠贞，矢志不可屈。
先生真英豪，提戈呼叱咤。
一心收桑榆，戎行瞻黼黻。
间关五岭南，誓师存百粤。
有仍田一成，足以张征伐。
南阳戴真人，足以兴汉室。
天道岂无知，为此冠裳恻。
昨闻战城南，王师奋鈇钺。
万马似群羊，斗败鼓声竭。
百年养士恩，报之在朝夕。
多惭迟暮身，涕泪望乡国。

作者简介：蔡郁，字西野，建阳（今属福建）人。元定四世孙。度宗咸淳九年（一二七三）为雷州司理参军。宋亡，归路梗塞，遂家于东莞。端宗景炎间文天祥至粤，有诗相寄。有《西野诗集》，已佚。事见《宋东莞遗民录》卷下。